Title: mesta Žiliny o udržiavaní všeobecnej čistoty, ochrany zelene a likvidácie odpadu
Author: Ing. Radoslav Cech
Last saved by: Ostrochovský Tomáš

Materiál na rokovanie pre Mestské zastupiteľstvo v Žiline

                     Všeobecne záväzné nariadenie mesta Žiliny o udržiavaní
            všeobecnej čistoty, ochrany zelene a poriadku na území mesta Žiliny

Materiál obsahuje:

1. Návrh na uznesenie
2. Dôvodová správa
3. Všeobecne záväzné nariadenie mesta Žiliny o udržiavaní všeobecnej čistoty, ochrany 
    zelene a poriadku na území mesta Žiliny

Predkladá:

Ing. Viliam Mikuláš
prednosta Mestského úradu Žilina

Vypracoval:

Ing. Vladimír Baránek
vedúci odboru dopravy
a komunálnych služieb

V Žiline, dňa 05.10.2009

                UZNESENIE  MESTSKÉHO  ZASTUPITEĽSTVA  V  ŽILINE

Uznesenie č.         /2009

Mestské zastupiteľstvo v Žiline

    I.    schvaľuje

          1.  Všeobecne záväzné nariadenie mesta Žiliny o udržiavaní všeobecnej čistoty, ochrany zelene a poriadku  na území mesta Žiliny

Dôvodová správa k Všeobecnému záväznému nariadeniu mesta Žiliny o udržiavaní všeobecnej čistoty, ochrany zelene a poriadku na území mesta Žiliny.

       Vzhľadom k tomu, že pôvodné VZN č.6/1992 je neaktuálne bolo nutné vypracovať nové VZN o udržiavaní všeobecnej čistoty, ochrany zelene a poriadku na území mesta Žiliny.           Taktiež v pôvodnom VZN č.6/1992 sú zákony, ktoré boli zrušené alebo novelizované a niektoré state v pôvodnom VZN boli presunuté do iných VZN.
       Prínosy nového VZN pre činnosť mesta spočívajú hlavne v informovanosti verejnosti o aktuálnych povinnostiach vo vzťahu k čistote a ochrany zelene na území mesta. Zvýrazňuje aj povinnosti súkromných vlastníkov nehnuteľností k starostlivosti o svoju nehnuteľnosť t.j. hlavne udržiavanie primeranej čistoty a stavu zelene (t.j. kosenie, plošné úpravy a pod.).

Mesto  Žilina na základe samostatnej pôsobnosti podľa článku 68 Ústavy Slovenskej republiky a podľa § 6, odst.1 zákona č. 369/1990 Zb. o obecnom zriadení v znení neskorších zmien a doplnkov vydáva toto Všeobecne záväzné 

                                                      Nariadenie

mesta Žiliny o udržiavaní všeobecnej čistoty, ochrany zelene a poriadku na území  mesta Žiliny

č.    /2009

Mesto Žilina v záujme trvalého zlepšenia životného prostredia, čistoty a estetického vzhľadu mesta v zmysle zákona číslo 369/1990 Zb.o obecnom zriadení a o zmene a doplnení niektorých zákonov vydáva toto všeobecne záväzné 

                                                                          ČASŤ I.

UDRŽIAVANIE VŠEOBECNEJ ČISTOTY NA ÚZEMÍ MESTA ŽILINY

Článok 1.

ÚVODNÉ USTANOVENIE

1.	Nariadenie určuje všetkým obyvateľom, návštevníkom, právnickým a fyzickým osobám podnikajúcim alebo pôsobiacim na území mesta, vlastníkom, správcom a užívateľom nehnuteľností   práva a povinnosti pri udržiavaní čistoty, estetizácie a ochrany zelene na území mesta Žiliny. 
2.	Za verejné priestranstvá sa podľa tohto nariadenia považujú všetky miesta, ktoré slúžia na verejné užívanie, resp. sú verejne prístupné. Sú to najmä: mestské komunikácie, ulice, námestia (vrátane chodníkov), vnútroblokové priestory, podchody, nadchody, mosty, parkoviská, verejná zeleň, parky, fontány, korytá a nábrežia vodných tokov a  nádrží, lesopark, detské ihriská, trhoviská. V prípade pochybnosti či ide o verejné priestranstvo, rozhoduje primátor mesta. 

Článok 2.

ZÁKAZ ZNEČISŤOVANIA VEREJNÝCH PRIETRANSTIEV

1.	V záujme zabezpečenia zdravého životného prostredia a vzhľadu mesta je na verejných priestranstvách zakázané:
a)	odhadzovať ohorky z cigariet, cestovné lístky, smeti, papiere, obaly všetkého druhu, zvyšky jedál (ani ako krmivo vtáctvu), ovocie, zeleninu, popol a iné nepotrebné veci a odpadky. 
b)	znečisťovať verejné priestranstvá pľuvaním, splaškovými vodami, olejmi, chemikáliami, alebo iným podobným spôsobom, 
c)	akokoľvek ohradzovať, znehodnocovať, poškodzovať a ničiť verejné objekty a zariadenia, pamiatkové objekty a zariadenia, ako sú sochy,  pamätníky a pod.,
d)	poškodzovať dopravné značenie a cestné príslušenstvo,
e)	vyklepávať alebo prášiť šatstvo, koberce, deky a iné predmety, mimo vyhradených miest. Zvlášť je zakázaná táto časť činnosť na balkónoch, loggiách, oknách a spoločných priestoroch domov,
f)	nechávať psov alebo iné zvieratá voľne pobehovať alebo nimi nechať znečisťovať tieto priestranstvá a verejné detské pieskoviská, 
g)	umývať a čistiť motorové vozidlá s výnimkou nutného čistenia skiel, reflektorov, koncových svetiel a evidenčných čísiel vozidiel,
h)	vypaľovať trávu, trávne porasty a lístie a voľne spaľovať akýkoľvek odpad,
i)	odstavovať autovraky,

2.  Nakladanie a vykladanie tovaru a iného materiálu (uhlie, drevo, stavebný materiál) na verejnom priestranstve možno vykonať iba vtedy, ak sa nedá uskutočniť mimo verejného priestranstva (vo dvore, objekte a pod.). Pritom treba dbať na čistotu vozovky a chodníkov, bezpečnosť občanov, zjazdnosť a schodnosť v najbližšom okolí. Prípadne znečistenia musia byť ihneď odstránené.
3.  Organizátori kultúrnych, športových a iných podujatí konajúcich sa na verejnom priestranstve sú povinní zabezpečiť si dostatočný počet nádob a košov na odpadky, tieto pravidelne a podľa potreby vyprázdňovať a dbať o ich riadny stav a vzhľad.
4.  Zvolávateľ zhromaždenia na verejných priestranstvách je povinný na vlastné náklady zabezpečiť očistenie zhromažďovacieho priestoru najneskôr do 4 hodín po ukončení zhromaždenia a nahradiť prípadnú škodu spôsobenú  účastníkmi zhromaždenia na zeleni a iných verejných priestranstvách a zariadeniach.

Článok 3.

UDRŽIAVANIE ČISTOTY VODNÝCH TOKOV A NÁDRŽÍ

1.	Zakazuje sa do korýt vodných tokov a nádrží vhadzovať akékoľvek predmety alebo ich ukladať na miesta, z ktorých by mohli byť splavené a ohroziť akosť alebo zdravotnú nezávadnosť vodného toku. 
2.	Zakazuje sa vylievať alebo vypúšťať zdravotne alebo bezpečnostne závadné látky a tekutiny, a to najmä ropné látky, jedy, žieraviny, priemyselné a organické hnojivá, tuhé a tekuté kaly, posýpacie soli a iné škodlivé látky, ktoré by mohli ohroziť akosť alebo zdravotnú nezávadnosť vody a život v toku. 
3.	Zakazuje sa umývať motorové vozidlá a iné mechanizmy a vykonávať ich údržbu vo vodných tokoch, nádržiach a na ich brehoch, znečisťovať fontány, kúpať sa v nich osobám aj zvieratám.
4.	Zakazuje sa meniť smer koryta, poškodzovať brehy, ukladať predmety do vodného toku, ktoré môžu ohroziť plynulosť odtoku vody v koryte, zdravie ľudí a ich bezpečnosť, alebo ukladať predmety na miestach, z ktorých môžu byť splavené do vodného toku.
5.	Verejnou kanalizáciou sa môžu odvádzať len vody v akosti a množstve stanovenom prevádzkovým poriadkom, poprípade na základe povolenia vydaného vodohospodárskym orgánom. 
6.	Púšťanie odpadových vôd do povrchových je upravené Zákonom o vodách, nariadeniami vlády a vyhláškami príslušného rezortného ministerstva. 

Článok 4.

PODMIENKY NA PREVÁDZKU VOZIDIEL

Zásady správania majiteľov prevádzkových vozidiel na komunikáciách sú upravené príslušnými predpismi. V zmysle týchto je na území mesta Žiliny  z a k á z a n é :

1.	Jazdiť vozidlami, ktoré sú nadmieru znečistené a ktoré samy alebo svojim nákladom znečisťujú vozovku. Dopravné prostriedky musia  byť zbavené nečistôt pred ich vjazdom na verejné priestranstvo, najmä vozidlá vychádzajúce zo stavenísk, súkromných pozemkov a terénnych ciest. Vlastníci, prevádzkovatelia vozidiel stojacich na komunikáciách a ich súčastiach sú povinní umožniť čistenie a odvoz odpadkov.
2.	Prepravovať náklad, ktorý nie je dostatočne zabezpečený (v uzatvorených nádobách, prekrytý plachtou a pod.) tak, aby rozpadávaním alebo odkvapkávaním neznečisťoval vozovku, ovzdušie alebo nezamoroval okolie zápachom. 
3.	Spôsobovať znečistenie aj iným spôsobom, najmä narušovať kôpky uloženého materiálu, snehu a pod. a znemožňovať čistenie verejných priestranstiev a odvoz odpadkov. 
4.	Jazdiť vozidlami (vrátane bezdôvodnej jazdy), ktoré sú nadmerne hlučné a nadmerne znečisťujú ovzdušie, rozstrekovať kaluže alebo blato, ako aj zbytočne ponechávať v chode motor stojaceho vozidla.
5.	Jazdiť motorovými vozidlami po mestskej zeleni, chodníkoch a parkovať na nich resp. iným  spôsobom obťažovať a obmedzovať chodcov.
6.	Pokiaľ zistí vodič na technickom stave vozidla alebo na náklade závadu, ktorá môže viesť k  znečisteniu verejného priestranstva, je povinný túto závadu bezodkladne odstrániť. Pokiaľ tak nemôže urobiť sám, môže v jazde pokračovať len po miesto, kde je možné závadu odstrániť a v jazde pokračovať len po odstránení závady. Vzniknuté znečistenie musí odstrániť. 

Článok 5.

ZVLÁŠTNE UŽÍVANIE VEREJNÉHO PRIESTRANSTVA

1.	Používať verejné priestranstvá nad obvyklú mieru alebo na iný účel, pre ktoré sú určené, je možné na základe povolenia Mestského úradu v Žiline (u MK naviac aj cestného správneho orgánu , ktorým je Mesto Žilina), ktorý určí aj dobu užívania verejného priestranstva. Mestský úrad si vyžiada aj vyjadrenie správcu plochy. V prípade, že ide o priestor, ktorý sa bude používať pre vozidlá, Mestský úrad rozhodne po predchádzajúcom vyjadrení  PZ - SP - Odboru dopravnej polície v Žiline. O povolenie treba požiadať Mestský úrad najneskôr 10 dní pred zamýšľaným užívaním verejného priestranstva.
2.	Na verejných priestranstvách je zakázané skladovať stavebné materiály, stavebný odpad, palivo, škváru a iné hmoty bez povolenia Mestského úradu.
3.	
a)	Právnické a fyzické osoby vykonávajúce akékoľvek zásahy do konštrukcie komunikácií alebo verejných priestranstiev musia mať platné rozkopové povolenie príslušného správneho orgánu a sú povinné dodržať podmienky v ňom stanovené. 
b)	V prípade prekládky alebo nového uloženia inžinierskej siete do konštrukcie komunikácií alebo verejných priestranstiev musia ich polohu bezodkladne zahlásiť do pasportu vedeného príslušným správcom (MK, zelene, ...).
4.	Každý, komu bolo vydané povolenie k zvláštnemu užívaniu verejného priestranstva, napr. ako súčasť staveništnej prevádzky, k skládke materiálu, k umiestneniu stánkov, propagačných tabúľ a pod. je povinný:
a)	zabezpečiť označenie zvláštne užívaného priestranstva a pracoviska na viditeľnom mieste tabuľkou s presnou adresou fyzickej alebo právnickej osoby, ktorá práce vykonáva, alebo majiteľa príslušnej nehnuteľnosti, s uvedením doby povolenia k zvláštnemu užívaniu,
b)	používať priestranstvo len v povolenom rozsahu a to tak, aby bolo čo najmenej odnímané svojmu účelu,
c)	zabrániť poškodzovaniu a znečisťovaniu tohto priestranstva i jeho zariadení, prípadne znečistenie denne odstraňovať vrátane priľahlých plôch,
d)	zabezpečiť prístup ku kanalizačným vstupom, uzáverom vody, požiarnym hydrantom, hlásičom požiarov a záchrannej služby,
e)	vykonať opatrenia, aby bola zabezpečená bezpečnosť užívateľov verejného priestranstva najmä v nočnej dobe, 
f)	používať len vyhradené priestory, dodržiavať stanovené podmienky a po skončení vlastného užívania uviesť na svoj náklad verejné priestranstvo do pôvodného stavu, 
g)	zachovať pri skladovaní protipožiarne predpisy a zabezpečiť prístupové cesty a priestor pre prípadný protipožiarny zásah,
h)	ak stavenisko nie je ohradené, stavebnú suť pri prácach na verejnom priestranstve odvážať denne do ukončenia pracovnej doby firmy, ktorá práce vykonáva. 
5.	Sypké hmoty, malta alebo iný stavebný materiál môžu byť pri stavebných prácach skladované na povolenom, vymedzenom a od okolia oddelenom verejnom priestranstve. Pokiaľ v povolení nebude stanovené ináč, tak len v uzatvorených kontajneroch. V priestoroch CMZ musí byť tento materiál výlučne v kontajneroch. 
6.	Nakladať a skladať materiál a výrobky na verejné priestranstvá vyžaduje zvláštne povolenie Mestského úradu v Žiline. Naloženie a zloženie musí byť bezodkladné, bez zbytočných prieťahov a je dovolené len vtedy, keď to nie je možné vykonať bez zvláštnych ťažkostí na iných miestach. 
7.	Skladovanie materiálov, uhlia, stavebných materiálov, výrobkov a pod. nie je dovolené v prejazdoch domov, pred prejazdmi a na prístupových komunikáciách k objektom v zadných traktoch, na hydrantoch, uzáveroch vody, plynu, kanalizačných vpustov a zeleni. Ukladanie popola je povolené len v zberných nádobách. 
8.	Materiál a výrobky určené na naloženie (uvedené v ods. 7, okrem popola) možno na verejnom priestranstve uložiť max. 12 hodín pred odvozom. Zložený materiál musí byť bezodkladne z verejného priestranstva odstránený. 
   	Po manipulácii s materiálmi alebo výrobkami je odosielateľ alebo príjemca povinný verejné  priestranstvo bezodkladne vyčistiť. 
9.	Skladanie výrobkov, obalov, materiálov, vybaľovanie alebo balenie tovarov na vozovkách, v podchodoch a vo vstupoch do budov, pri kontajneroch a na zeleni je zakázané. 
10.	Odvoz starých nepotrebných vecí (napr. starého vybavenia domácností), vybúraného materiálu (suti), odpadov po stavebných úpravách a iných odpadkov zabezpečuje fyzická alebo právnická osoba uskutočňujúca práce. Ak nemožno naloženie nákladu uskutočniť  bez zvláštnych ťažkostí na dvore alebo na inom vhodnom mieste, môže objednávateľ pripraviť odpad na naloženie na verejnom priestranstve, pričom je povinný zaistiť, aby pripravovaný odpad neprekážal v prevádzke, nespôsobil iné závady a bol ihneď odvezený. 

Článok 6.

DODRŽIAVANIE ČISTOTY A PORIADKU NA POZEMKOCH A INÝCH NEHNUTEĽNOSTIACH

1.	Majiteľ alebo správca objektu je zodpovedný: 
a)	za udržiavanie čistoty v celom objekte, v pivničných priestoroch , vo dvorových častiach, podchodoch a pod.,
b)	za estetický vzhľad celého objektu, vrátane okien, pivničných okien, fasád, soklov, brán, odkvapových žľabov, striech, komínov a plotov. 
2.	Obchodné firmy a užívatelia nebytových priestorov sú zodpovední za riadne označenie prevádzky, vzhľad a čistotu výkladných skríň a prevádzkových priestorov, priľahlých priestorov, vrátane zimnej údržby. 
3.	Prevádzkovateľ obchodu, reštaurácie, stánku, kiosku, kultúrnych zariadení, kín, prípadne podniku a organizácie s vysokou návštevnosťou je povinný zabezpečiť poriadok a čistotu v bezprostrednom okolí týchto zariadení v čase prevádzky. Ďalej je povinný zabezpečiť v bezprostrednej blízkosti dostatočné množstvo nádob na odpadky a zaručiť ich včasné vyprázdňovanie na vlastné náklady. Udržiavanie čistoty je podmienkou pre udelenie súhlasu k mimoriadnemu užívaniu verejného priestranstva, nebytového priestoru alebo k súhlasu s umiestnením prevádzky. 
4.	Pravidlá o udržiavaní čistoty v obytných domoch ustanovuje platný domový poriadok. Vlastníci nehnuteľnosti sú povinní pri výskyte hlodavcov odstraňovať príčiny výskytu a zabezpečiť ničenie hlodavcov - deratizáciu. 
5.	Vlastníci, užívatelia objektov a užívatelia bytov sú povinní vykonať opatrenia k zamedzeniu vzniku príčin a rozširovania nepríjemného hmyzu a podľa potreby vykonať dezinfekciu a deratizáciu objektu. 
6.	Malé smetné nádoby umiestnené na verejných priestranstvách slúžia pre uloženie drobného odpadu. Zakazuje sa do nich ukladať domový odpad alebo odpad miestnych prevádzok. 
7.	Majitelia garáží sú zodpovední za čistotu, vzhľad garáží v priestore medzi garážou a najbližším územím, ktoré je v správe alebo majetku inej fyzickej alebo právnickej osoby. Pri plošne veľkom území rozsah a vzhľad určí Mestský úrad v súčinnosti s Odborom hlavného architekta.
8.	Nehnuteľnosti a iné objekty musia byť udržiavané tak, aby svojim stavom (opadávajúca omietka, deravé odpadové žľaby a ríny, plagáty a nápisy na miestach, ktoré nie sú na to určené a pod.) nenarušili vzhľad a prostredie a neohrozovali bezpečnosť občanov.
9.	Obyvateľ a návštevník mesta Žilina zodpovedá za konanie, ktorým spôsobuje znečistenie alebo neporiadok.

Článok 7.

ZODPOVEDNOSŤ ZA ČISTENIE A ČISTOTU

1.	Za čistenie verejného priestranstva a zimnú údržbu zodpovedá organizácia, ktorej bolo zverené do užívania, príp. poverená organizácia. Vlastníci (správcovia) a užívatelia celého objektu (nehnuteľnosti) sú zodpovední za čistenie vstupných a priľahlých chodníkov a prídomovej zelene. Výkon čistenia je možné zabezpečiť prostredníctvom inej organizácie na náklady vlastníka (správcu resp. užívateľa) nehnuteľnosti. Rozsah prác vykonávaných užívateľom musí byť zakotvený v nájomnej zmluve v súlade s článkom 9, bodom 4.
2.	Ak neodstráni  nečistotu ten, ktorý je povinný tak urobiť podľa bodu 1, musí tak urobiť organizácia, ktorej prináleží čistenie mesta. Náklady s týmto spojené vyúčtuje vlastníkovi (správcovi, resp. užívateľovi) aj bez objednania služby podľa rozhodnutia Mesta Žilina, ktorý uplatní ďalší postih za nedodržanie tohto nariadenia. 
3.	
a)	Za čistenie verejných mestských komunikácií, ciest, chodníkov zodpovedajú správcovia alebo poverená organizácia,
b)	za čistenie koľajových pásov železničnej dopravy, nástupných ostrovčekov železničnej dopravy, odpadových košov, prístreškov a čakární SAD, autobusového nástupišťa SAD, vrátane odpadových košov zodpovedá  ŽSR a SAD Žilina. Za čistenie autobusových prístreškov vo vlastníctve fyzických a právnických osôb sú zodpovedné tieto osoby vrátane okolia prístrešku a nástupnej plochy pre cestujúcich,
c)	za čistenie, údržbu a opravy vstupov dažďovej cestnej kanalizácie, vstupov a poklopov splaškovej kanalizácie, kabelovodov, teplovodných šachiet a i. zodpovedá príslušný vlastník či správca inžinierskej siete,
d)	za čistenie a čistotu všetkých pozemkov, domov, areálov, ostatných plôch susediacich s nehnuteľnosťou  zodpovedajú ich vlastníci ,
e)	za čistotu okolia záhradkárskych lokalít zodpovedajú užívatelia, 
f)	za čistenie chodníkov a priľahlej zelene zodpovedá majiteľ, správca alebo užívateľ. 
4.	Plochy rezervované pre výstavbu občianskej vybavenosti a ostatnej investičnej výstavby do doby ich stavebného využitia musia byť upravené zatrávnením a udržiavané tak, aby nenarušovali estetický vzhľad okolia. Konkrétnu zodpovednosť vymedzí stavebný úrad. 
5.	Fyzická alebo právnická osoba zodpovedná za čistotu je povinná zabezpečiť pravidelné čistenie plôch, ničenie burín, vybavenie dostatočným množstvom odpadových košov a ich vyprázdňovanie. 
6.	Za čistotu a poriadok pri vykonávaní stavebných a iných podobných prác (napr. výkopových) zodpovedá právnická alebo fyzická osoba, vykonávajúca uvedené práce.

Článok 8.

ČISTENIE A ZIMNÁ ÚDRŽBA VEREJNÝCH PRIESTRANSTIEV

1.	Čistenie miestnych komunikácií a verejných priestranstiev okrem chodníkov vykonáva organizácia poverená  Mestom  Žilina.
2.	Na spoplatnených parkovacích plochách sú povinní zabezpečiť čistotu prevádzkovatelia. 
3.	Zimnú údržbu verejných priestranstiev, chodníkov a zjazdnosť vozoviek zabezpečuje podľa osobitného programu (Operačný plán zimnej údržby) organizácia poverená mestom, ktorá vykonáva podľa potreby posýpanie povrchu vozoviek inertným a chemickým materiálom, zhŕňanie, pluhovanie a odvoz snehu. Prednostne sa zabezpečuje zjazdnosť hlavných križovatiek, výpadových ciest a frekventovaných ulíc s premávkou MHD .
4.	Zimnú údržbu ostatných verejných priestranstiev sú povinní zabezpečiť:
a)	zimnú údržbu chodníkov priľahlých k nehnuteľnostiam vlastníci, správcovia alebo užívatelia týchto nehnuteľností,
b)	zimnú údržbu parkovísk príslušní zmluvní nájomcovia,
5.	Organizácie so sídlom na území mesta v prípade kalamity a stavu živelnej pohromy vyhlásenej primátorom mesta alebo Obvodným úradom sú povinné poskytnúť okamžite zmluvne dohodnuté mechanizmy uvedené v zimnom operačnom pláne. 
V uvedených prípadoch môže byť vyhlásená pre obyvateľov Žiliny pracovná povinnosť. 
6.	Mesto Žilina stanoví na základe návrhu správcu, ktoré chodníky, schodišťa a cesty budú vylúčené zo zimnej údržby. Uzavretie týchto musí byť vyznačené na začiatku a konci tabuľami. 
7.	V zimnom období musí byť sneh odstránený z chodníkov najneskôr do 6.00 hod. alebo v čo najkratšom čase po ukončení sneženia, v priebehu dňa, viackrát až do 21.00 hod. Poľadovica musí byť odstránená čo najskôr posypom vhodným inertným materiálom. Pre tento účel sú fyzické a právnické osoby povinné vybaviť svoje prevádzky a zariadenia potrebným náradím. 
8.	Zhrnutý sneh sa ukladá na okraji vozovky. Hromady snehu nie je možné tvoriť na miestach, ktoré musia zostať voľné. Sú to najmä vstupy do jazdnej dráhy v mieste prechodu, zastávky dopravných prostriedkov, vjazdy do domov, úseky potrebné pre skladovanie tovaru , uhlia a pod. a pre prekládku smetných nádob na domové odpadky. Vstupy kanalizácie a šachty musia byť vždy voľné. 
9.	Ak sa vytvoria na streche alebo odkvape cencúle, vlastník alebo správca alebo užívateľ takejto nehnuteľnosti je povinný vykonať také opatrenia, aby cencúle a ľad zo strechy neohrozili život alebo zdravie ľudí.

Článok 9.

ČISTENIE CHODNÍKOV

1.	Čistením chodníkov sa rozumie zametanie, prípadne umývanie chodníkov, odstraňovanie blata, odpadkov, snehu, buriny a iných nečistôt. Čistenie sa musí vykonávať po celej šírke a dĺžke chodníka. 
2.	Chodníky sa musia čistiť denne okrem sobôt, nedieľ a sviatkov. Čistenie sa vykonáva v priebehu dňa strojne aj ručne tak, aby boli chodci čo najmenej obťažovaní. Zametanie nečistoty do vozovky, na verejnú zeleň, do kanalizačných vpustov a na zelené pásy sa zakazuje:
3.	Mestský úrad môže stanoviť, v ktorej časti obvodu mesta je potrebné chodníky čistiť viackrát denne. 
4.	Organizácie, ktoré spravujú bytový alebo iný nehnuteľný majetok, ako aj súkromní vlastníci takéhoto majetku, vlastníci a užívatelia obchodných a prevádzkových priestorov v čase prevádzky sú povinní zabezpečiť, aby chodníky hraničiace s nehnuteľnosťou po najbližšiu verejnú komunikáciu, schody (po celej šírke chodníka), keď nie je chodník, tak pás zeme široký najmenej 1,5 m hraničiaci s nehnuteľnosťou a potrebný ku chôdzi, bol riadne a včas v rozsahu potrebnom pre bežnú chôdzu čistený. 
5.	Čistenie chodníkov v zmysle bodu 1 aj v zimnom období v prípade priaznivého počasia zabezpečujú vlastníci, správcovia a užívatelia nehnuteľností alebo organizácie poverené touto činnosťou. 

ČASŤ II.

TVORBA, SPRÁVA, ÚDRŽBA A OCHRANA ZELENE

Článok 10.

OCHRANA ZELENE A UDRŽIAVANIE ČISTOTY

1.	Udržiavanie čistoty zelene je spoločnou povinnosťou všetkých občanov, ktorí v meste žijú, alebo sa v meste prechodne zdržujú. 
2.	Zakazuje sa akékoľvek poškodzovanie a odcudzovanie verejnej zelene, porastov, stromov, okrasných kríkov a kvetinových záhonov, akokoľvek ohradzovať, znehodnocovať a ničiť mestskú zeleň, vypaľovať trávu a neorganizovane spaľovať lístie a zvyšky rastlín, poškodzovať a ničiť verejné objekty a zariadenia, pamiatkové objekty a zariadenia ako sú sochy, pamätníky a pod. Každý občan je povinný zdržať sa takéhoto konania, ktoré by bolo na ujmu verejnej zelene, alebo zariadení, ktoré sú jej súčasťou, svojvoľne presádzať a vysádzať stromy a kríky, umiestňovať plagáty a reklamy na stromy, skladovať posypový materiál na trávnatých plochách, zakladať oheň a stanovať. 
3.	Zakazuje sa v mestskej zeleni umiestňovať stánky, informačné a reklamné zariadenia okrem plôch k tomu určených Mestským úradom v Žiline. 
4.	Zakazuje sa vylievanie tekutého odpadu pred prevádzkovými jednotkami na trávniky a ostatné verejné priestranstvá.
5.	Každý zásah fyzickej či právnickej osoby do súčasného stavu mestskej zelene, najmä jej likvidácia (výrub) na verejnom alebo chránenom území sa povoľuje výlučne na základe rozhodnutí orgánov činných v ochrane životného prostredia po predchádzajúcom súhlase komisie na to určenej. 
Výruby stromov je možné  vykonávať len v mimovegetačnom období, t. j. od 1. 10. do 31.3. Počas vegetačného obdobia len v havarijných prípadoch po odsúhlasení v príslušnej komisii. 
6.	Pred začatím stavby alebo stavebných prác je stavebník (investor) povinný dôsledne vyriešiť otázku existujúcej zelene a urobiť všetky opatrenia na jej zachovanie. 
Opatrenia na ochranu existujúcej zelene musia byť súčasťou schvaľovanej projektovej dokumentácie. V prípade nevyhnutého výrubu stromov je investor povinný zabezpečiť ich ocenenie príp. zabezpečiť náhradnú výsadbu.
7.	Spôsobenú škodu na mestskej zeleni je povinná nahradiť osoba alebo organizácia, ktorá ju zavinila. Škoda sa nahradzuje zásadne uvedením poškodenej veci do pôvodného stavu. 
8.	Ak povinná osoba alebo organizácia dobrovoľne neuvedie zeleň, ktorej škodu spôsobila, do pôvodného stavu, vykoná to za ňu poverená organizácia za úplatu. Odstránenie musí byť vykonané v stanovenom termíne. 
9.	Za škodu spôsobenú osobami, ktoré nie sú zákonne zodpovedné a za škodu spôsobenú zvieratami, zodpovedajú osoby, ktoré sú podľa zákona povinné na tieto osoby a zvieratá dozerať. 
10.	Dvory, záhrady, ich ploty a iné nehnuteľnosti, hraničiace s verejným priestranstvom, musia byť upravené a udržiavané tak, aby nečistota (blato, smeti, prach) neboli na verejné priestranstvo znášané (vetrom, vozidlami), prípadne splavované (dažďom, polievaním). Stromy, kríky a iné rastliny vyčnievajúce na chodníky, musia byť ostrihané do výšky 2,5m, vyčnievajúce na cesty a ulice musia byť ostrihané do výšky 4,2m a konáre prerastajúce cez ploty (príp.živé ploty) musia byť upravené na hranicu vlastného pozemku tak, aby neprekážali chodcom a nenarúšali cestnú premávku.
11.	O sadovnícky neupravené, zaburinené plochy sú povinní sa starať ich majitelia alebo správcovia a zabezpečiť ich pravidelné kosenie a údržbu.
12.	Pokiaľ sa na pozemku, inej zaburinenej ploche vyskytnú invázne druhy rastlín, správca, vlastník pozemku je povinný zabezpečiť ich včasné odstránenie, lividáciu inváznych druhov rastlín na vlastné náklady. Vlastník, správca pozemku je povinný zabrániť ich ďalšiemu nežiadanému šíreniu na iné plochy, pozemky.

Článok 11.

TVORBA, SPRÁVA A ÚDRŽBA ZELENE

1.	Vytváranie verejnej zelene sa zabezpečuje z prostriedkov stavebníka (investora), vlastníka akcií zveľaďovania miest a obcí a z ostatných prostriedkov mesta Žiliny.
2.	Tvorba zelene v meste Žilina musí byť v súlade s územným plánom mesta. Vykonávajúca organizácia pri výstavbe je povinná úzko spolupracovať s MsÚ a OHA, najmä z hľadiska perspektívneho plánu rozvoja cestnej siete  a bezpečnosti premávky, prehľadnosti križovatiek a pod.
Na založenie novej a rekonštrukciu jestvujúcej zelene musí byť vypracovaná projektová dokumentácia oprávneným projektantom a organizáciou. 
3.	Inžinierske siete pri uličnom a cestnom stromoradí nesmú byť umiestnené bližšie ako 150 cm od osi kmeňa stromu. Vzdialenosť plynového potrubia a teplovodu musí byť min. 2 m  od osi kmeňa po okraj výkopovej rýhy.
Ak šírka chodníka neumožňuje uvedenú vzdialenosť dodržať, vzdialenosť sietí od jestvujúcej vzrastlej zelene musí byť min. 90 cm od osi stromu a vo vzdialenosti 150 cm z každej strany musí byť sieť podtunelovaná.
Na frekventovaných komunikáciách je nevyhnutné na ochranu pred zimným solením a parkovaním vozidiel vybudovať okolo stromov zvýšené záhony. 
4.	Novovybudované nadzemné vedenie nesmie obmedzovať stromy v raste. Pokiaľ jestvuje nadzemné vedenie prekáža stromu, môžu sa koruny stromov upraviť len spôsobom, ktorý nenaruší vývin stromu. Odborné ošetrenie uličných stromoradí vykonáva organizácia poverená správou zelene. 
5.	
a)	Pri výsadbe stromov v uliciach mesta treba dodržiavať min. vzdialenosť 3 m od okien domov a 0,6 m od obrubníkov ciest po os kmeňa stromu, minimálna výška stromov je 220 cm, minimálna výška kmeňa listnatého stromu je 220 cm, minimálna výška ihličnatého stromu 150 cm.
b)	Organizácia, ktorá vykonáva povrchovú úpravu ciest a chodníkov, je povinná vynechať priestor okolo stromov v priemere 1 m.
6.	
a)	Tvorbu a údržbu mestskej zelene realizujú poverené organizácie Mestom  Žilina.
b)	Správu a údržbu mestskej zelene vykonáva a zabezpečuje jej vlastník s úradom príslušným k rozhodovaniu, t. j. Obvodným úradom životného prostredia, Spr. pam. starostlivosti,
c)	úlohou vlastníka, resp. správcu je najmä:
-	vybudovanú zeleň zveľaďovať, udržiavať jej čistotu a estetický vzhľad, 
-	zabezpečovať jej odbornú údržbu a dosadzovanie rastlín tak, aby bol ideový charakter kolaudovaného sadovníckeho diela zachovaný, 
-	využiť zeleň pre kultúrne, estetické a zdravotné potreby občanov.
Základné požiadavky na kvalitu odovzdávaných objektov zelene sú:
-	objekty zelene sú kompletne dokončené a vybudované v súlade s projektovou dokumentáciou, 
-	trávnaté plochy sú vyrovnané, bez kameňov, sutí a jedenkrát pokosené, 
-	jednotlivé dreviny sú odburinené, pôda okolo nich nakyprená, zavlažená, druhové zloženie zodpovedá projektovej dokumentácii, 
-	listnaté stromy sú opatrené opornými kolmi, 
-	spevnené plochy (chodníky, ihriská a pod.)sú vyčistené, 
-	drevené a kovové konštrukcie sadovníckych doplnkov sú opatrené ochranným náterom alebo inak povrchovo upravené, 
-	všeobecne musí byť odovzdávaná zeleň schopná následnej údržby a užívania primerane jej účelu a kategórii,
-	odovzdanie objektov zelene sa vykonáva zásadne vo vegetačnom období, t. j. od 1. 4. do 30. 9.

Článok 12.

SPOLOČNÉ USTANOVENIA

1.	Správca objektu a organizácia sú povinní zabezpečiť trvalé umiestnenie tohto nariadenia na miesto prístupné všetkým užívateľom, taktiež v prevádzkach a obchodných miestnostiach. 
2.	Ak znečistenie neodstráni právnická alebo fyzická osoba, ktorá za čistotu a poriadok zodpovedá podľa čl.7 tohto VZN, môže to z poverenia mestského úradu vykonať iná organizácia na náklady zodpovednej právnickej alebo fyzickej osoby.
3.	Povinnosť kontroly dodržiavania tohto nariadenia vykonávajú Mestská polícia, Mestský úrad a orgány poverené primátorom mesta. 
4.	Základné povinnosti zakotvené v tomto VZN vyplývajú z príslušných právnych noriem a kontrolu ich dodržiavania vykonáva Polícia a príslušné orgány štátnej správy v rozsahu svojich kompetencií.

                                                                    Článok 13.

                                                                    SANKCIE

1. Porušenie ustanovení tohto VZN je priestupkom, alebo v prípade právnickej osoby správnym  deliktom ak nejde o priestupok, prípadne správny delikt podľa iného zákona alebo o trestný čin.

2.  Za porušenie ustanovení tohto VZN zamestnanec Mestskej polície môže uložiť blokovú pokutu vo výške 33€, v priestupkovom konaní do výšky 66€.

3. Primátor mesta môže uložiť právnickej osobe alebo fyzickej osobe oprávnenej na podnikanie pokutu do výšky 6 638,50€, ak poruší povinnosti vyplývajúce z tohto VZN v zmysle §13, ods.8 zák.č.369/1990 Zb. o obecnom zriadení v znení neskorších predpisov.

                                                                    

                                                                          Článok 14.

                                                       ZÁVEREČNÉ USTANOVENIE

1. Ruší sa Všeobecne záväzné nariadenie mesta Žilina č.6/1992 o udržiavaní všeobecnej čistoty, ochrany zelene a likvidácie odpadu na území mesta Žiliny a všetky jeho súvisiace zmeny.
2.  Schválené Mestským zastupiteľstvom v Žiline dňa ....
3.  Nadobúda účinnosť 15.dňom vyvesenia na úradnej tabuli mesta, t.j. ...

                                                                                                                      Ivan  H A R M A N, v.r.
                                                                                                                           primátor mesta